TMT:กำไรไตรมาส 3/59 โตแกร่งแนะ”ซื้อ”ราคาเป้าหมาย 13.8 บ.
TMT คาดกำไรสุทธิไตรมาส 3/59 เติบโตแกร่ง 64%เทียบช่วงเดียวกันของปีก่อนเป็น 135 ล้านบาท ปัจจัยหนุน คือ ปริมาณขายเหล็กที่เพิ่มขึ้นสูงทั้ง เทียบช่วงเดียวกันของปีก่อนและอัตรากำไรขั้นต้นเพิ่มขึ้นเกือบ 200bps ซึ่งไปชดเชยกับราคาขายเฉลี่ยที่ลดลงได้แนะ"ซื้อ"ราคาเป้าหมาย 13.8 บ.
18 ต.ค. 2559

บล. ดีบีเอสฯ ว่า ระบุในบทวิเคราะห์วันนี้(18 ต.ค.) ว่า บริษัท ค้าเหล็กไทย จำกัด (มหาชน) หรือ TMT คาดกำไรสุทธิไตรมาส 3/59 เติบโตแกร่ง 64%เทียบช่วงเดียวกันของปีก่อนเป็น 135 ล้านบาท ปัจจัยหนุน คือ ปริมาณขายเหล็กที่เพิ่มขึ้นสูงทั้ง เทียบช่วงเดียวกันของปีก่อนและอัตรากำไรขั้นต้นเพิ่มขึ้นเกือบ 200bps ซึ่งไปชดเชยกับราคาขายเฉลี่ยที่ลดลงได้
อย่างไรก็ดี เมื่อเทียบกับไตรมาส 2/59 แล้วกำไรคาดว่าจะลดลง 52%เทียบไตรมาสก่อนหน้า เพราะฐานกำไรไตรมาสก่อนหน้านี้สูงผิดปกติ ซึ่งเป็นผลจากราคาเหล็กที่เพิ่มขึ้น ขณะที่ต้นทุนวัตถุดิบที่ใช้มีราคาต่ำเพราะมีสต็อกเก่า ทำให้อัตรากำไรขั้นต้นใน ไตรมาส 2/59 สูงถึง 16.7%
ปริมาณขายไตรมาส 3/59เพิ่มมาก แต่ราคาขายอ่อนลง ปริมาณขายสูงขึ้น 24%เทียบช่วงเดียวกันของปีก่อนเป็น 1.77 แสนตันในไตรมาส 3/59โดยหลักมาจากปริมาณขายผ่านดีลเลอร์ (41% ของปริมาณขายรวม) เพิ่มขึ้นมาก (+47%YoY) แม้ว่ายอดขายผ่าน Modern Trade จะน้อยลงแต่ก็เป็นสัดส่วนไม่ถึง 5% ของปริมาณการขายรวม
นอกจากนั้นปริมาณขายในกลุ่มก่อสร้างทั่วไป (13% ของปริมาณขายทั้งหมด) ก็ขยายตัวสูง 42% เทียบช่วงเดียวกันของปีก่อนปริมาณขายให้กับกลุ่มทำโครงสร้างเหล็กส่งออก (12% ของปริมาณขายทั้งหมด) เติบโตถึง 51% เทียบช่วงเดียวกันของปีก่อนซึ่งปริมาณขายที่เพิ่มขึ้นมากไปชดเชยกับราคาขายเฉลี่ยที่ต่ำลง 7% เทียบช่วงเดียวกันของปีก่อนเป็น 18.6 บาท/กก.ได้ เมื่อเทียบกับ ไตรมาส 2/59 พบว่าปริมาณขายสูงขึ้น 22% เทียบไตรมาสก่อนหน้า
โดยมาจากลูกค้ากลุ่มดีลเลอร์ กลุ่มก่อสร้างทั้งโครงการขนาดใหญ่และก่อสร้างทั่วไป กลุ่มชิ้นส่วนเหล็กในภาคอุตสาหกรรม ทั้งนี้เห็นการฟื้นตัวที่แข็งแกร่งของยอดขายเหล็กให้กับโครงการขนาดใหญ่ภาครัฐในไตรมาส 3/59 ส่วนราคาขายเฉลี่ยลดลง 10%เทียบไตรมาสก่อนหน้า ซึ่งเป็นไปตามทิศทางราคาเหล็กในตลาดโลก
แนะนำซื้อเพื่อรับปันผลสูง โดยให้ราคาพื้นฐาน 13.80 บาท อิงกับ P/E ปี 59-60 ที่ 10 เท่า เราคาดการณ์เงินปันผลสำหรับปี 59 ไว้ที่ 1.10 บาท/หุ้น (โดยให้ Payout ratio อย่างอนุรักษ์นิยมที่ 60% ต่ำกว่าปีปกติที่จ่าย 80% ของกำไรสุทธิ) ณ ราคาปิด 12.50 บาท คิดเป็น Dividend Yield ปี 59 เท่ากับ 9.0% (จ่ายปีละ 1 ครั้ง ขึ้นเครื่องหมาย XD ประมาณต้นเดือนมี.ค.)                                                            